Opdateret: Kvinden er uden for livsfare. Der er tale om en 24-årig kvinde fra Haderslev. Det oplyser Syd- og Sønderjyllands Politi onsdag morgen.

Færdselsuheld: En kvinde er tirsdag aften kommet alvorligt til skade i forbindelse med et færdselsuheld på Hajstrupgade i nærheden af Haderslev.

Politiet fik anmeldelsen om ulykken klokken 19.44, der er sket i forbindelse med en overhaling.

- Kvinden har været i gang med at overhale en tredjepart og er så kørt frontalt sammen med en anden bil, siger Nikolaj Hølmkjær, der er vagtchef hos Syd- og Sønderjyllands Politi.

Kvinden er efterfølgende blevet hentet med en lægehelikopter og formentlig fløjet til Odense Universitetshospital. De pårørende er på stedet og er underrettet om ulykken, hvor der er blevet tilkaldt en bilinspektør for at klarlægge de nærmere omstændigheder omkring ulykken.